**Mór Városi Önkormányzat Képviselő-testületének**

**303/2022. (VIII.31.) határozata**

**a Lamberg-kastély Művelődési Központ, Könyvtár és Muzeális Kiállítóhely intézményvezetői (igazgatói) munkakör ellátására szóló pályázat kiírása tárgyában**

1. Mór Városi Önkormányzat Képviselő-testülete - a határozat mellékletét képező szövegtartalommal - hirdeti meg a Lamberg-kastély Művelődési Központ, Könyvtár és Muzeális Kiállítóhely intézményvezető munkakör betöltésére vonatkozó pályázati felhívását, és egyben felhatalmazást ad a pályázati felhívás helyben szokásos módon való közzétételére.

2. A Képviselő-testület felhatalmazza a polgármestert a szakmai szakértői bizottság összehívására.

3. A Lamberg-kastély Művelődési Központ, Könyvtár és Muzeális Kiállítóhely új intézményvezetőjének megbízásáig Fazekas Judit intézményvezető-helyettes látja el a vezetői feladatokat, melyre a Képviselő-testület 2022. szeptember 1. napjától 140.000, - Ft/hó helyettesítési díjat állapít meg.

Határidő: 2022.09.09.

Felelős: polgármester( Humánügyi Iroda)

 Fenyves Péter Dr. Taba Nikoletta

 polgármester jegyző

melléklet a 303/2022.(VIII.31.) határozathoz

Mór Városi Önkormányzat a Munka törvénykönyvéről szóló 2012. évi I. törvény és a kulturális intézményben foglalkoztatottak munkaköreiről és foglalkoztatási követelményeiről, az intézményvezetői pályázat lefolytatásának rendjéről, valamint egyes kulturális tárgyú rendeletek módosításáról szóló 39/2020. (X. 30.) EMMI rendelet alapján pályázatot hirdet a

**Lamberg-kastély Művelődési Központ, Könyvtár és Muzeális Kiállítóhely**

**intézményvezetői (igazgató) munkakör ellátására**

**A jogviszony időtartama:** határozott időre, 2022. november 1. – 2027. október 31. napjáig szól.

**Foglalkoztatás jellege:** Teljes munkaidő

**A munkavégzés helye:** Lamberg-kastély Művelődési Központ, Könyvtár és Muzeális Kiállítóhely, 8060 Mór, Szent István tér 4.

**A beosztáshoz tartozó lényeges feladatok:** Az igazgató az intézmény egyszemélyi felelős vezetője, aki felelős a jogszabályokban, a helyi közművelődési rendeletben, az intézmény Alapító Okiratában és a Szervezeti és Működési Szabályzatában meghatározottak betartásáért, az intézmény szakszerű és törvényes működéséért, az ésszerű és takarékos gazdálkodásért. Feladata a könyvtári, a közművelődési és a muzeális tevékenységek összefogása, tovább fejlesztése, ezen belül a német nemzetiségi kultúra ápolása. Az intézmény tevékenységi körébe tartozó feladatok vezetői szintű irányítása, munkáltatói jogkör gyakorlása.

**Munkabér:** Mt. szerint, megállapodás alapján, szükség esetén szakember bérlakás biztosítása a lehetőségek függvényében.

**Pályázati feltételek:**

Az integrált kulturális intézmény intézményvezetőjének az integrált kulturális intézmény legalább egyik intézménytípusa kapcsán az intézményvezetőre meghatározott alábbi feltételeknek kell megfelelnie:

Elvárt végzettség:

 - felsőfokú végzettség és közművelődési szakképzettség vagy nem szakirányú felsőfokú végzettség és felsőfokú szakirányú szakképesítés *(közművelődési intézmény)*

vagy

- szakirányú felsőfokú végzettség és szakképzettség *(települési könyvtár, 5500 fő lélekszámot elérő település esetében)*

vagy

- szakirányú felsőfokú végzettség és szakképzettség *(közérdekű muzeális kiállítóhely)*

Elvárt gyakorlat:

- végzettségének, szakképzettségének vagy szakvizsgájának és egyben az intézmény alaptevékenységének megfelelő feladatkörben legalább ötéves szakmai gyakorlatot szerzett (*közművelődési intézmény*)

vagy

- végzettségének, szakképzettségének vagy az intézmény alaptevékenységének megfelelő jogviszonyban legalább ötéves szakmai gyakorlatot szerzett (*települési könyvtár, 5500 fő lélekszámot elérő település esetében)*

vagy

- végzettségének és szakképzettségének vagy az intézmény alaptevékenységének megfelelő jogviszonyban legalább egyéves szakmai gyakorlatot szerzett *(közérdekű muzeális kiállítóhely)*

Egyéb elvárások:

- államháztartási és vezetési ismereteket nyújtó, legalább 120 órás képzés elvégzése,

- vagyonnyilatkozat tételi eljárás lefolytatása, a munkaszerződés megkötését követően,

- magyar állampolgárság,

- büntetlen előélet, valamint az Mt. 44/A. §-ban szereplő kizáró ok nem áll fenn,

- cselekvőképesség.

**A pályázat részeként benyújtandó iratok, igazolások:**

- az intézmény vezetésére vonatkozó részletes szakmai és vezetési program

- részletes szakmai önéletrajz

- végzettséget igazoló okiratok másolata

- államháztartási és vezetési ismereteket nyújtó 120 órás képzés elvégzését igazoló okirat, ennek hiányában nyilatkozat arról, hogy megválasztása esetén a képzést két éven belül elvégzi

- az intézmény alaptevékenységének megfelelő feladatkörben, közalkalmazotti vagy munkavégzésre irányuló további jogviszonyban szakmai gyakorlatot igazoló dokumentumok másolata (pl. kinevezési okirat vagy megbízási szerződés másolata)

- 3 hónapnál nem régebbi, a bűnügyi nyilvántartó szerv által kiállított hatósági bizonyítvány, mellyel a pályázó igazolja, hogy nem állnak fenn vele szemben a Mt. 44/A. §-ban foglalt kizáró okok

- bérigény megjelölése

- a pályázó nyilatkozata arról, hogy nem áll cselekvőképességet kizáró vagy korlátozó gondnokság hatálya alatt

- a pályázó adatkezelési nyilatkozata arról, hogy a pályázati anyagot a pályázat elbírálásában részt vevők megismerhetik, és a pályázati anyagában foglalt személyes adatainak pályázati eljárással összefüggésben szükséges kezeléséhez hozzájárul

- nyilatkozat a vagyonnyilatkozat-tételi kötelezettség teljesítésének vállalásáról

- nyilatkozat arról, hogy pályázatának nyilvános ülésen történő elbírálásához hozzájárul-e, vagy kéri zárt ülés tartását

- nyilatkozat összeférhetetlenségről (Mt. 211. §)

**A beosztás betölthetőségének időpontja**: 2022. november 1. napi hatállyal

**A pályázat beérkezésének határideje:** 2022. október 7.

**A pályázatok benyújtásának módja:**

A pályázatokat lezárt borítékban, postai úton, írásban kell benyújtani Mór Városi Önkormányzat, Fenyves Péter polgármester részére (8060 Mór, Szent István tér 6.). Kérjük, a borítékon tüntessék fel: Lamberg-kastély MKKMK igazgatói pályázat.

A pályázatot elektronikus formában, e-mailen is kérjük mellékelni a fenyves@mor.hu címre, azonban a beérkezés határideje szempontjából a pályázat postai beérkezésének időpontja irányadó.

**A pályázat elbírálásának módja, rendje, elbírálásának határideje:**

Az érvényes pályázatot benyújtó pályázót a pályázati határidő lejártát követő harminc napon belül a munkáltatói jogkör gyakorlója által létrehozott, - a kulturális intézmény alapfeladatait érintően szakértelemmel rendelkező tagokból álló - bizottság hallgatja meg. A pályázat elbírálására jogosult Képviselő-testület a bizottság írásba foglalt véleményét mérlegelve a vezetői jogviszony létesítéséről a pályázati határidő lejártát követő hatvan napon belül, illetőleg az első, munkaterv szerinti soros ülésen dönt.

**A pályázati kiírás közzétételének helye:**

• Mór város honlapja: [www.mor.hu](http://www.mor.hu), továbbá

• Lamberg-kastély Művelődési Központ, Könyvtár és Muzeális Kiállítóhely honlapja: [www.lambergkastely.hu](http://www.lambergkastely.hu)

• a Magyar Népművelők Egyesületének állásajánló portálja: [www.kozmuvallas.hu](http://www.kozmuvallas.hu)

**A pályázati kiírás közzétételének ideje:** 2022. szeptember 6.

**A munkáltatóval kapcsolatos egyéb lényeges információ:**

A pályázat kiírója fenntartja a jogot, hogy a pályázatot eredménytelennek nyilváníthassa.

**Tájékoztatás adatkezelésről:**

A személyes adatok kezelője: Mór Városi Önkormányzat.

Az adatkezelés célja a tisztségre megfelelő pályázó kiválasztása, az adatkezelés a hatályos jogszabályokban meghatározott követelményeknek, különösen pedig az Európai Parlament és a Tanács 2016. április 27-én kiadott, 2018. május 25-től hatályos, a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK rendelet hatályon kívül helyezéséről szóló (EU) 2016/679 rendeletében (GDPR: General Data Protection Regulation – általános adatvédelmi rendelet), valamint az információs önrendelkezési jogról és az információszabadságról szóló 2011. évi CXII. törvényben (Info tv.) foglalt előírásoknak megfelelően történik.

Az adatkezelés időtartama: a sikeres pályázó kiválasztását követő 8. munkanap, ezt követően a sikertelen pályázati anyagok visszaküldésre kerülnek.

A személyes adatokat megismerő személyek köre: a pályázati kiírás technikai megvalósításában közreműködő köztisztviselők, valamint a pályázatról döntő személyek. Egyéb tájékoztatás: a pályázó kifejezett nyilatkozatában visszavonhatja pályázatát, kérheti személyes adatai törlését, megtekintheti a részletes adatkezelési tájékoztatót.

A pályázat iránt érdeklődők a pályázatok elkészítéséhez szükséges tájékoztatást, valamint az intézmény személyes megismerésére irányuló igényüket (ajánlott a vezetői program elkészítéséhez az intézmény és az intézményi kollektíva személyes felkeresése) Dr. Horváth Éva Humánügyi Irodavezetőtől kérhetik az alábbi elérhetőségeken:

Telefonszám: +36-20/371-6250, e-mail: horvatheva@mor.hu